

**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE**

**Nr. 173 din 14 APRILIE 2017**

Ca urmare a solicitării de emitere a acordului de mediu adresată de SC GEODENSIS TRANSCOM SRL, cu sediul în municipiul Bistriţa, str. Parcului, nr. 2 bis*,* județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *3161/21.03.2017,* *cu ultima completare la nr. 4255/12.04.2017,* în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *05.04.2017*, că proiectul *Schimbarea parțială a destinației, recompartimentări interioare și extinderea clădirii Casa Ema în vederea realizării unei unități hoteliere cu restaurant și centru SPA,* propus a fi amplasat în municipiul Bistrița, str. Parcului, nr. 2 bis, județul Bistriţa-Năsăud, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2 la punctul 10, lit. b) proiecte de dezvoltare urbană și la pct. 13, lit. a) orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

*b) proiectul prevede extinderea clădirii Casa Ema cu o construcție în regim de înălțime D+P+E+parțial M, cu suprafața construită de 149 m2, precum și recompartimentări interioare pentru schimbarea destinației în vederea realizării unei unități hoteliere cu restaurant și centru SPA;*

*- după extindere va rezulta un corp de clădire în regim de înălțime D+P+E+parțial M, cu 3 zone distincte - zona SPA, zona cazare și zona servicii, cu suprafața totală construită de 1234 m2, având următoarele funcțiuni:*

*- la demisol: vestiar mixt dotat cu grupuri sanitare și 12 cabine, spațiu tehnic pentru bazinul cu apă sărată și pentru aer conditionat;*

*- la parter: 1 bazin pentru copii și hidromasaj (20 locuri) - 25 m2, 1 bazin cu apă sărată (10 locuri) - 15 m2, 1 saună - 9,60 m2 și o zonă de așteptare pentru părinți (30 locuri). Bazinul este de tipul “cu luciu de apă”, cu jgheab perimetral de recuperare a apei. Sala va avea 2 dușuri pe peretele interior. Se păstrează funcțiunile existente: sala bazine (568,6 m2) cu saună, vestiare, grupuri sanitare, recepție și sălile de aerobic și fitness (79,60 m2 și 137,80 m2);*

*- la etaj funcțiunile principale sunt de alimentație publică și cazare: 1 bufet pentru 24 persoane (48,80 m2) și 1 restaurant cu 40 locuri (112 m2), bucătărie cu vestiar și spațiu depozitare, precum și grupuri sanitare pentru public. Tot aici este prevăzută o scară de acces la terasa de plajă destinată numai celor de la piscină. La nivelul etajului vor fi amenajate și 10 unități de cazare în regim duplex, fiecare unitate având 2 camere (cu 2 locuri/cameră) legate pe verticală cu scară proprie. Capacitatea de cazare va fi de 40 de locuri. Toate duplexurile vor avea hol și baie proprie cu duș, precum și ieșire pe terasă. Tot la etaj vor fi amenajate un cabinet psihologic - 24,20 m2, un salon proceduri - 24,20 m2, un salon cosmetică - 10,40 m2 și sală așteptare - 16,90 m2;*

*- la mansardă: o terasă de plajă pentru 40 de locuri și o terasă-restaurant pentru 27 de locuri. Tot aici se vor amenaja 2 dușuri și un spațiu de vânzare băuturi răcoritoare;*

*- suprafața totală a terenului este de 2419 m2, care va cuprinde: construcții - 1513 m2 (1234 m2 + 200 m2 +79 m2), trotuare, rampe, trepte, curte - 222 m2, carosabil - 283 m2, 10 locuri de parcare, spații verzi - 401 m2;*

*- alimentarea cu apă a obiectivului se va realiza din rețeaua de alimentare cu apă a municipiului Bistrița, iar apele uzate menajere vor fi evacuate în reţeaua de canalizare municipală;*

*- încălzirea spațiilor, a apei din bazine, precum și prepararea apei calde se face cu 4 centrale termice (2 cu puterea de 198 kW fiecare și 2 cu puterea 105 kW fiecare) existente și suplimentar sunt prevăzute 10 panouri solare;*

*c) proiectul nu are efecte cumulative semnificative cu alte proiecte/construcţii existente în zonă;*

*d) în etapa de realizare a investiţiei şi după punerea în funcţiune a obiectivului nu se utilizează substanţe toxice şi periculoase;*

*e) amplasamentul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*f) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*g) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*h) anunţurile publice privind depunerea solicitării de emitere a acordului de mediu şi privind decizia etapei de încadrare au fost mediatizate prin afişare la sediul Primăriei municipiului Bistrița, prin publicare în presa locală şi afişare pe site-ul şi la sediul A.P.M. Bistriţa-Năsăud. Nu s-au înregistrat observaţii/contestaţii/comentarii din partea publicului interesat pe durata desfășurării procedurii de emitere a actului de reglementare.*

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice;*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în incintă, în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor (direct pe sol, etc.).*

*3. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor şi se impune refacerea la starea iniţială a terenului afectat de lucrări.*

*4. Mijloacele auto şi utilajele folosite vor respecta normele şi prevederile privind emisiile de noxe şi vor fi întreţinute corespunzător pentru evitarea scurgerilor accidentale de carburanţi şi lubrifianţi.*

*5. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

- *evitarea depozitării necontrolate a materialelor folosite şi a deşeurilor rezultate.*

*6. Se interzice accesul de pe amplasament pe drumurile publice cu utilaje şi mijloace de transport necurăţate.*

*7. Se vor asigura condiţii pentru ca nivelul de zgomot la limita obiectivului să se încadreze în limitele prevăzute de Ord. Ministrului Sănătăţii nr. 119/2014 pentru aprobarea Normelor de igienă şi sănătate publică privind mediul de viaţă al populaţiei.*

*8. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*9. La finalizarea proiectului se va notifica Agenţia pentru Protecţia Mediului Bistriţa-Năsăud şi Comisariatul Judeţean BN al GNM pentru verificarea conformării cu actul de reglementare şi se va solicita şi obţine autorizaţia de mediu.*

**Prezentul act de reglementare este valabil pe toată perioada punerii în aplicare a proiectului cu condiția să nu fie modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU

AVIZE, ACORDURI, AUTORIZAȚII,

biolog-chimist Sever Ioan ROMAN

ing. Marinela Suciu

ÎNTOCMIT,

chim. Georgeta Iușan